

ที่ มท ๐๘๑๖.๓/ว กรมส่งเสริมการปกครองท้องถิ่น

ถนนนครราชสีมา กทม. ๑๐๓๐๐

พฤษภาคม ๒๕๖๔

เรื่อง การพิจารณาผ่อนคลายการห้ามดำเนินการเฉพาะกรณี ตามข้อกำหนดออกตามความในมาตรา ๙

แห่งพระราชกำหนดการบริหารราชการในสถานการณ์ฉุกเฉิน พ.ศ. ๒๕๔๘ (ฉบับที่ ๒๐)

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย สำเนาหนังสือสำนักงานสภาความมั่นคงแห่งชาติ ด่วนที่สุด ที่ นร ๐๘๐๑.๐๑/๖๔๓๗

ลงวันที่ ๒๕ พฤษภาคม ๒๕๖๔ จำนวน ๑ ฉบับ

ด้วยศูนย์ปฏิบัติการ ศูนย์บริหารสถานการณ์โควิด - 19 (ศปก.ศบค.) แจ้งว่า ได้จัดการประชุมระหว่างวันที่ ๑๓ - ๑๔ พฤษภาคม ๒๕๖๔ ซึ่งที่ประชุมได้มีมติเห็นชอบในหลักการให้สถานศึกษาในสังกัดองค์กรปกครองส่วนท้องถิ่นใช้อาคารหรือสถานที่ของโรงเรียนและสถาบันการศึกษาในสังกัดองค์กรปกครองท้องถิ่น สามารถดำเนินกระบวนการ  
ที่เกี่ยวข้องกับการรับนักเรียนในปีการศึกษา ๒๕๖๔ ได้ เนื่องจากมีความจำเป็นเร่งด่วนอันสมควรที่จะต้องดำเนินกระบวนการให้แล้วเสร็จ ก่อนการเปิดภาคเรียนที่หนึ่ง ปีการศึกษา ๒๕๖๔ ในวันที่ ๑๔ มิถุนายน ๒๕๖๔ โดยมีเงื่อนไขว่าการดำเนินการต้องอยู่ภายใต้มาตรการป้องกันโรคที่ทางราชการกำหนด ซึ่งผู้ว่าราชการจังหวัดโดยคำแนะนำของคณะกรรมการโรคติดต่อจังหวัดกำหนดหลักเกณฑ์การพิจารณาอนุญาตของพนักงานเจ้าหน้าที่อย่างเคร่งครัด พร้อมทั้งพิจารณาใช้แนวปฏิบัติของกระทรวงศึกษาธิการตามที่กำหนดไว้ในคู่มือการปฏิบัติสำหรับสถานศึกษาในการป้องกัน การแพร่ระบาดของโรคโควิด - 19 ทั้งนี้ ศูนย์ปฏิบัติการ ศูนย์บริหารสถานการณ์โควิด - 19 ได้นำผลการประชุม กราบเรียน นายกรัฐมนตรี (พลเอก ประยุทธ์ จันทร์โอชา) พิจารณา ซึ่งนายกรัฐมนตรีได้ให้ความเห็นชอบ และให้มีผลตั้งแต่วันที่ศูนย์ปฏิบัติการ ศูนย์บริหารสถานการณ์โควิด - 19 เห็นชอบในหลักการ

เพื่อให้องค์กรปกครองส่วนท้องถิ่นและสถานศึกษาในสังกัด สามารถดำเนินตามกระบวนการ ที่เกี่ยวข้องกับการรับนักเรียน ในปีการศึกษา ๒๕๖๔ เป็นไปด้วยความเรียบร้อย ทันเปิดภาคเรียนที่หนึ่ง ปีการศึกษา ๒๕๖๔ ขอความร่วมมือจังหวัดแจ้งองค์กรปกครองส่วนท้องถิ่น ที่ดำเนินการรับนักเรียนปีการศึกษา ๒๕๖๔ ยังไม่แล้วเสร็จทราบและดำเนินการต่อไป รายละเอียดปรากฏตามสิ่งที่ส่งมาด้วย

จึงเรียนมาเพื่อโปรดพิจารณา

ขอแสดงความนับถือ

(นายประยูร รัตนเสนีย์)

อธิบดีกรมส่งเสริมการปกครองท้องถิ่น

กองส่งเสริมและพัฒนาการจัดการศึกษาท้องถิ่น

ร.อสถ. .......................................

ผอ.กศ. .......................................

ผอ.กง.สศ. ..................................

หน.ฝ. .........................................

จนท. ..........................................

กลุ่มงานส่งเสริมการจัดการศึกษาท้องถิ่น

โทร. ๐ ๒๒๔๑ ๙๐๐๐ ต่อ ๕๓๑๒

โทรสาร ๐ ๒๒๔๑ ๙๐๒๑-๓ ต่อ ๒๐๒